12. ข้อมูลอื่นที่เกี่ยวข้อง

12.1 ภาวะเศรษฐกิจไทยปี 2553 และแนวโน้มเศรษฐกิจปี 2554

ภาวะเศรษฐกิจไทยปี 2553

แม้ต้องเผชิญกับเหตุการณ์ความวุ่นวายทางการเมืองครั้งรุนแรง
และสภาวะทางการเงินที่ไม่เอื้ออำนวย แต่เศรษฐกิจไทยในปี 2553
ก็ยังฟื้นตัวขึ้นอย่างต่อเนื่องหลังประสบกับภาวะถดถอยครั้งแรกตั้งแต่วิกฤตการเงินปี 2540-2541
ทั้งนี้ เศรษฐกิจไทยได้ส่งสัญญาณการฟื้นตัวอย่างชัดเจนมาตั้งแต่ไตรมาสสุดท้ายของปี 2552
ตามการฟื้นตัวของเศรษฐกิจโลกและเศรษฐกิจหลักของโลกหลายแห่ง จากการที่เศรษฐกิจโลกที่ฟื้นตัว
และการพลิกฟื้นของภาวะอุปสงค์ในประเทศทำให้เศรษฐกิจไทยฟื้นตัวต่อเนื่องไปถึงปี 2553

หลังจากเหตุการณ์ทางการเมืองเดือนเมษายน-พฤษภาคม 2553
ค่าเงินบาทได้แข็งค่าขึ้นจากการเกินดุลบัญชีเดินสะพัดอย่างต่อเนื่อง เงินทุนไหลเข้า
และการอ่อนค่าลงของเงินดอลลาร์สหรัฐฯ ทั้งนี้ ค่าเงินบาทได้แข็งค่าขึ้นสู่ระดับสูงสุดที่ 29.50
บาทต่อดอลลาร์สหรัฐฯ ในวันที่ 9 พฤศจิกายน 2553 แต่ก็อ่อนค่าลงสู่ระดับ
30.14 บาทต่อดอลลาร์สหรัฐฯ ณ สิ้นปี
เนื่องจากปัญหาหนี้สาธารณะในยุโรปที่ส่งผลให้ค่าเงินดอลลาร์สหรัฐฯกลับมาแข็งค่าขึ้น
ด้านอัตราเงินเฟ้อก็เริ่มไต่ขึ้นจากที่ติดลบร้อยละ 0.9 ในปี 2552 สู่ระดับร้อยละ 3.3 ในปี 2553
อัตราเงินเฟ้อดังกล่าวเกิดจากราคาน้ำมันดิบ (ไนเม็กซ์) ที่พุ่งขึ้นจาก 79.80
ดอลลาร์สหรัฐฯต่อบาร์เรล ณ สิ้นปี 2552 สู่ระดับ 90.73 ดอลลาร์สหรัฐฯต่อบาร์เรล ณ สิ้นปี
2553 ด้วยเหตุนี้ คณะกรรมการนโยบายการเงิน (กนง.)
ของธปท.มีมติปรับขึ้นอัตราดอกเบี้ยนโยบายรวม 3 ครั้งจากระดับร้อยละ 1.25 สู่ระดับร้อยละ
2.00 ในช่วงปลายปี 2553 เพื่อป้องกันปัญหาเงินเฟ้อในขณะที่เศรษฐกิจยังคงฟื้นตัวอย่างต่อเนื่อง

การที่เศรษฐกิจไทยได้ผ่านพ้นเหตุการณ์ความวุ่นวายทางการเมืองและสภาพแวดล้อมทางเศรษฐกิจที่ไม่เอื้ออำนวย
และหลุดพ้นจากภาวะถดถอยมาตั้งแต่ไตรมาสสุดท้ายของปี 2552
เนื่องจากได้รับแรงขับเคลื่อนหลักมาจากการขยายตัวของการส่งออกและการฟื้นตัวของอุปสงค์ภาคเอกชน
จากการพลิกฟื้นอย่างแข็งแกร่งในช่วงระยะแรกของการฟื้นตัวของเศรษฐกิจหลักที่สำคัญของโลก
การส่งออกของไทยเติบโตในอัตราที่สูงถึงร้อยละ 28.5 ในปี 2553 ภาวะตึงตัวในตลาดแรงงาน
การเพิ่มขึ้นของราคาสินค้าเกษตร
รวมไปถึงอุปสงค์ที่สะสมไว้ในช่วงเศรษฐกิจถดถอยได้ผลักดันการใช้จ่ายของผู้บริโภคเติบโตขึ้นถึงร้อยละ
4.8 ในปี 2553 ในทำนองเดียวกัน
การลงทุนภาคเอกชนก็ได้กลับมาเติบโตคู่ขนานกันไปกับการปรับตัวดีขึ้นของการส่งออกและการบริโภคภาคเอกชน
โดยขยายตัวในอัตราเร่งถึงร้อยละ 13.8 แม้ว่าเศรษฐกิจไทยขยายตัวสูงในช่วง 3
ไตรมาสแรกของปี 2553 แต่จากการชะลอตัวลงของการส่งออกและอุปสงค์ภาคเอกชน
ส่งผลให้เศรษฐกิจไทยขยายตัวในระดับปานกลางที่ร้อยละ 3.8 ในช่วงไตรมาสสุดท้ายของปี 2553
และส่งผลให้เศรษฐกิจไทยในปี 2553 มีอัตราการเติบโตร้อยละ 7.8

แนวโน้มเศรษฐกิจไทยปี 2554

สำหรับแนวโน้มเศรษฐกิจไทยในปี 2554 จะขึ้นอยู่กับปัจจัยหลักๆที่สำคัญ ได้แก่
ความยั่งยืนของการฟื้นตัวทางเศรษฐกิจโลกและการฟื้นตัวของเศรษฐกิจหลักของโลก
สถานการณ์ทางการเมืองในประเทศ สภาพแวดล้อมทางการเงินและนโยบายการคลัง
โดยจากการพิจารณาปัจจัยทั้งหมดโดยรวม คาดว่าเศรษฐกิจไทยปี 2554
จะสะท้อนถึงการเติบโตในลักษณะที่ชะลอลง

คาดว่า เศรษฐกิจหลักของโลกทั้งหมด ยกเว้นสหรัฐอเมริกาจะเติบโตในอัตราชะลอตัวลงในปี 2554
โดยเศรษฐกิจสหรัฐฯ แม้จะฟื้นตัวอย่างต่อเนื่อง แต่ยังต้องเผชิญกับปัญหาหลายด้าน
โดยภาคครัวเรือนสหรัฐฯมีแนวโน้มที่จะลดหนี้และเพิ่มการออม
เพื่อจะลดหนี้สินจำนวนมากที่มีอยู่และชดเชยกับมูลค่าสินทรัพย์สุทธิที่ลดลง
นอกจากนี้ตลาดที่อยู่อาศัยและภาคการเงินยังมีแนวโน้มเป็นปัจจัยฉุดรั้งเศรษฐกิจสหรัฐฯต่อไป
อย่างไรก็ตาม เนื่องจากมาตรการกระตุ้นเศรษฐกิจล่าสุดของสหรัฐฯ
ทำให้มีการคาดการณ์กันว่าเศรษฐกิจสหรัฐฯจะขยายตัวในอัตราที่ก้าวหน้ากว่าปีที่ผ่านมาเล็กน้อย
แต่ที่แตกต่างจากเศรษฐกิจสหรัฐฯคือเศรษฐกิจยุโรปกลับมีแนวโน้มชะลอตัวลง
โดยรัฐบาลของประเทศในยุโรปมีความจำเป็นต้องประหยัดเพื่อกลับมารักษาวินัยทางการคลัง
เช่นเดียวกับปี 2553
ปัญหาหนี้สาธารณะของหลายประเทศในกลุ่มประเทศที่ใช้เงินยูโรยังคงเป็นปัจจัยฉุดรั้งเศรษฐกิจยุโรปตลอดปี
2554
ในส่วนของญี่ปุ่นคาดว่าปัญหาจากภาวะเงินฝืดและอุปสงค์ภาคเอกชนที่อ่อนแอจะส่งผลให้เศรษฐกิจเติบโตช้าเช่นเดียวกับคริสตทศวรรษ
1990 และ 2000 สำหรับเศรษฐกิจจีนนั้น
แม้มีแนวโน้มว่าจะสามารถรักษาอัตราการเจริญเติบโตทางเศรษฐกิจไว้ในระดับสูง
แต่เศรษฐกิจก็มีทิศทางชะลอตัวลงเนื่องจากภาครัฐและธนาคารกลางจีนจะออกมาตรการควบคุมเงินเฟ้อและฟองสบู่อสังหาริมทรัพย์
จึงไม่น่าแปลกใจว่ากองทุนการเงินระหว่างประเทศได้คาดการณ์ว่าเศรษฐกิจโลกในปี 2554
จะขยายตัวในอัตราชะลอตัวลงที่ร้อยละ 4.4 จากปี 2553 ที่ขยายตัวร้อยละ 5.0

ด้านการเงิน ค่าเงินบาทยังคงมีแนวโน้มแข็งค่าตลอดปี 2554 จากปัจจัยเดียวกับปี 2553 นอกจากนี้
มาตรการผ่อนคลายเชิงปริมาณรอบสอง (QE2) จะมีผลให้ค่าเงินดอลลาร์สหรัฐฯ
อ่อนลงเมื่อเทียบกับเงินสกุลอื่นๆรวมทั้งเงินบาท
จากผลของการที่เศรษฐกิจของประเทศสำคัญมีแนวโน้มขยายตัวลดลงและค่าเงินบาทมีแนวโน้มแข็งขึ้นจึงคาดการณ์ว่าการส่งออกในปี
2554 จะขยายตัวชะลอลงจากปีที่ผ่านมาที่ระดับร้อยละ 10-15 ด้านราคาน้ำมัน
คาดว่าจะยังคงอยู่ในระดับสูงในช่วง 90-100
ดอลลาร์สหรัฐฯต่อบาร์เรลอันเป็นผลจากสภาพคล่องในตลาดที่อยู่ในระดับสูง
ในทำนองเดียวกันกับราคาน้ำมัน ราคาโภคภัณฑ์ซึ่งรวมถึงสินค้าเกษตรก็มีแนวโน้มสูงขึ้นในปี 2554
ด้วย
การสูงขึ้นของราคาน้ำมันและราคาโภคภัณฑ์อื่นๆจึงทำให้อัตราเงินเฟ้อมีแนวโน้มสูงขึ้นอยู่ที่ประมาณร้อยละ 3-4
ทั้งนี้ การที่อัตราเงินเฟ้ออยู่ในระดับสูงประกอบกับเศรษฐกิจมีแนวโน้มขยายตัวต่อเนื่องจึงมีแนวโน้มที่
กนง. จะปรับเพิ่มอัตราดอกเบี้ยนโยบายเข้าสู่ระดับปกติจากร้อยละ 2 ณ สิ้นปี 2553
ไปอยู่ที่ประมาณร้อยละ 3-3.5 ในปี 2554

สำหรับสถานการณ์การเมืองปี 2554
คาดว่าจะเข้าสู่สภาวะของความไม่แน่นอนอีกครั้งโดยเฉพาะอย่างยิ่งในช่วงที่จะมีการเลือกตั้งทั่วไปในปีนี้
แม้จะมีการกระตุ้นเศรษฐกิจโดยการใช้นโยบายการคลัง
แต่จากการชะลอตัวลงของการส่งออกและอุปสงค์ภาคเอกชน จึงมีแนวโน้มที่เศรษฐกิจไทยในปี 2554
จะขยายตัวในอัตราที่ชะลอตัวลง ทั้งนี้ งบประมาณรายจ่ายประจำปี 2554 ของรัฐบาลเพิ่มขึ้นร้อยละ
15 มาอยู่ที่ 2.07 ล้านล้านบาท จาก 1.8 ล้านล้านบาทในปี 2553
ในขณะที่การใช้จ่ายภาคเอกชนแม้จะยังคงสถานะค่อนข้างแข็งแกร่งแต่ก็มีแนวโน้มจะขยายตัวต่ำกว่าในปี
2553 โดยการอุปโภคบริโภคภาคเอกชนได้รับการสนับสนุนจากปัจจัยหลายประการ เช่น
ตลาดแรงงานที่ตึงตัว ภาวะการเมืองที่สงบมากขึ้น ราคาสินค้าเกษตรที่สูงขึ้น อย่างไรก็ดี
การสูงขึ้นของราคาน้ำมันและอัตราดอกเบี้ย
รวมทั้งการขยายตัวที่ลดลงของการส่งออกจะจำกัดการขยายตัวของการใช้จ่ายของผู้บริโภคให้อยู่ที่ประมาณร้อยละ
4.0 ด้านการลงทุนภาคเอกชนก็ได้รับปัจจัยหนุนเช่นเดียวกับการอุปโภคบริโภคภาคเอกชน
อย่างไรก็ดี
ปัจจัยลบที่มีต่อการอุปโภคบริโภคภาคเอกชนมีแนวโน้มจะฉุดรั้งให้การลงทุนภาคเอกชนขยายตัวปานกลางที่ประมาณร้อยละ
13.0 ทำให้โดยภาพรวมแล้ว คาดว่าเศรษฐกิจไทยในปี 2554
จะขยายตัวในอัตราปานกลางที่ร้อยละ 4-5

12.2 ด้านภาพลักษณ์

12.2.1 กิจกรรมด้านภาพลักษณ์และส่งเสริมการตลาด

1. งานมหกรรมการเงิน (Money Expo) ในปี 2553 ธนาคารได้เข้าร่วมจัดบูธนิทรรศการ
ในงาน “มหกรรมการเงิน ประจำปี 2553” ซึ่งจัดโดยวารสารการเงินธนาคาร
ร่วมกับตลาดหลักทรัพย์แห่งประเทศไทย ใน Theme เส้นทางสู่ความมั่งคั่ง The Road to Wealth
รวม 4 แห่ง คือ จังหวัดชลบุรี วันที่ 5 - 7 กุมภาพันธ์ ณ ศูนย์ประชุมพีช (Pattaya
Exhibition And Convention Hall) โรงแรมรอยัล คลิฟ บีช รีสอร์ท พัทยา กรุงเทพฯ วันที่
6 – 9 พฤษภาคม 2553 ณ ศูนย์การประชุมแห่งชาติสิริกิติ์ จังหวัดนครราชสีมา วันที่ 8 –10
ตุลาคม 2553 ณ MCC Hall เดอะมอลล์ โคราช และจังหวัดเชียงใหม่ วันที่ 12 – 14
พฤศจิกายน 2553 ณ เชียงใหม่ ฮอลล์ ศูนย์การค้าเซ็นทรัล พลาซ่า เชียงใหม่ แอร์พอร์ต

การจัดบูธในปี 2553 นี้ ธนาคารได้ออกแบบบูธภายใต้แนวคิด Grow Your Money
เพื่อสื่อถึงเจตนารมณ์ของธนาคารในการที่จะดำเนินธุรกิจควบคู่ไปกับความเป็นมิตรต่อสิ่งแวดล้อม
ดังนั้น บูธของธนาคารจึงเน้นความเป็นธรรมชาติและความเรียบง่าย
เปรียบเสมือนลูกค้าได้เดินไปยังแหล่ง Oasis ในทะเลทราย
พร้อมทั้งยังได้จัดพื้นที่สำหรับกิจกรรมเพื่อสังคม
ซึ่งถือเป็นสีสันและสัญลักษณ์ภายในบูธของธนาคารที่ได้ริเริ่มจัดขึ้นเป็นบูธแรก ๆ
และดำเนินต่อเนื่องมาเป็นประจำทุกปี ทั้งนี้ บูธของธนาคาร ซึ่งจัดขึ้น ณ
ศูนย์การประชุมแห่งชาติสิริกิติ์
ได้รับการตัดสินจากคณะกรรมการให้ได้รับรางวัลดีเด่นบูธสวยงามประเภทพื้นที่ขนาดใหญ่ ซึ่งเป็น 1
ใน 16 รางวัลบูธสวยงาม

2. งาน SET in the City จัดโดยตลาดหลักทรัพย์แห่งประเทศไทย ระหว่างวันที่ 18 – 21
พฤศจิกายน 2553 ณ รอยัล พารากอน ฮอลล์ ชั้น 5 ศูนย์การค้าสยามพารากอน
ซึ่งนอกเหนือจากบริการของธนาคารซีไอเอ็มบีไทยแล้ว ยังได้นำเสนอบริการของบริษัทในเครือ คือ
บริษัทหลักทรัพย์ ซีไอเอ็มบี (ประเทศไทย) จำกัด และ บริษัทหลักทรัพย์จัดการกองทุน
ซีไอเอ็มบี-พรินซิเพิล จำกัด อีกด้วย

3. งาน Thailand Smart Money จัดโดย บริษัท ดอกเบี้ย จำกัด ระหว่าง วันที่ 24 - 26
ธันวาคม 2553 ณ ศูนย์การประชุมแห่งชาติสิริกิติ์
ซึ่งธนาคารได้เข้าร่วมจัดนิทรรศการในแนวคิดของการเป็นธนาคารชั้นนำในภูมิภาคเอเชียตะวันออกเฉียงใต้
(Regional Bank)

12.2.2 ด้านความรับผิดชอบต่อสังคม (Corporate Social Responsibility : CSR)

ในฐานะที่เป็นส่วนหนึ่งของสังคมไทย และเป็นสมาชิกในภูมิภาคเอเชียตะวันออกเฉียงใต้ ปี 2553 นี้
ถือเป็นปีแรกที่ธนาคารได้ร่วมกับมูลนิธิซีไอเอ็มบี (CIMB Foundation) เปิดตัวโครงการ
“คอมมิวนิตี้ ลิงค์” (Community Link) ซึ่งก่อตั้งขึ้นเพื่อช่วยเหลือและพัฒนาชุมชน
รวมถึงผู้ด้อยโอกาสในสังคมอย่างยั่งยืน โดยแนวคิดหลัก คือ สาขาต่างๆ
ทั่วประเทศจะทำหน้าที่เป็นศูนย์กลาง
ในการเข้าไปมีส่วนร่วมอย่างใกล้ชิดในการดำเนินงานด้วยการร่วมมือกับองค์กรส่วนท้องถิ่นและองค์กรที่ไม่แสวงหากำไร
ในการสร้างสรรค์โครงการที่เหมาะสม และสอดคล้องกับความต้องการในพื้นที่นั้น ๆ อย่างแท้จริง
ซึ่งโครงการ “คอมมิวนิตี้ ลิงค์” นี้ มุ่งเน้นการดำเนินโครงการที่ครอบคลุม 3 ด้านหลัก อันได้แก่
การพัฒนาด้านสังคม การพัฒนาด้านกีฬา และการพัฒนาด้านการศึกษา

ทั้งนี้ ภายหลังจากการเปิดตัวอย่างเป็นทางการ เมื่อวันที่ 13 ตุลาคม 2553 ธนาคาร
ร่วมกับมูลนิธิซีไอเอ็มบี ได้ดำเนินโครงการนำร่องในเฟสแรก รวม 3 กิจกรรม ได้แก่

โครงการบริจาคโลหิตและตรวจสุขภาพชุมชน

โดยร่วมกับสภากาชาดไทยและโรงพยาบาลวิภาราม
ในการเปิดรับบริจาคโลหิตจากพนักงานและประชาชนทั่วไป
พร้อมทั้งบริการตรวจสุขภาพฟรีให้แก่ชุมชนที่ยากไร้บริเวณใกล้เคียงกับอาคารสำนักงานใหญ่
ถนนหลังสวน โดยกิจกรรมดังกล่าวได้เริ่มจัดขึ้นครั้งแรก ในวันที่ 17 กันยายน 2553 ครั้งที่สอง
วันที่ 17 ธันวาคม 2553 และมีแผนงานที่จะจัดขึ้นอย่างต่อเนื่องทุก 3 เดือน
ซึ่งได้รับการตอบรับอย่างดีจากประชาชนในบริเวณใกล้เคียง โดยรวมการจัด 2 ครั้ง
มียอดบริจาคโลหิตจากพนักงานและบุคคลทั่วไปมากกว่า 500 คน
และยอดผู้รับการตรวจสุขภาพสำหรับชุมชนและบุคคลทั่วไปกว่า 200 คน

โครงการพัฒนาอาคารเรียนและศูนย์การเรียนรู้คอมพิวเตอร์ โรงเรียนบ้านทุ่งใหญ่ จ. เลย

มูลนิธิซีไอเอ็มบี และธนาคาร ซีไอเอ็มบี ไทย
ตระหนักถึงความสำคัญด้านการศึกษาอย่างเท่าเทียมกัน โดยเฉพาะการเรียนคอมพิวเตอร์
และอินเทอร์เน็ต ซึ่งนักเรียนในพื้นที่ห่างไกลยังขาดโอกาสในการเข้าถึงการเรียนรู้ดังกล่าว
ธนาคารจึงได้ดำเนินการปรับปรุงอาคารเรียนให้แก่โรงเรียนบ้านทุ่งใหญ่ ต. ภูกระดึง จ. เลย
และจัดสร้างศูนย์การเรียนรู้คอมพิวเตอร์
ซึ่งไม่เพียงเฉพาะนักเรียนของโรงเรียนจะได้ใช้ในการศึกษาเท่านั้น
แต่ยังเป็นการเปิดโอกาสให้ประชาชนในพื้นที่ได้มีโอกาสเรียนคอมพิวเตอร์และใช้อินเทอร์เน็ต
เพื่อแสวงหาความรู้และข้อมูลสำหรับใช้ประกอบอาชีพอีกด้วย โดยนอกเหนือจากอุปกรณ์และระบบต่าง
ๆทั้งหมดแล้ว
ธนาคารยังได้ประสานงานกับโรงเรียนและหน่วยงานภาครัฐเอกชนในพื้นที่เพื่อจัดหาหลักสูตรและโปรแกรมที่เหมาะสมสำหรับการเรียนในระดับประถมศึกษาและสำหรับบุคคลทั่วไป
พร้อมทั้งจ้างอาจารย์ผู้มีความรู้ความเชี่ยวชาญมาทำการอบรมให้ตลอดโครงการ 12 เดือน

โครงการปรับปรุงและพัฒนาศักยภาพให้แก่คนพิการ

ธนาคาร ได้ร่วมกับมูลนิธิซีไอเอ็มบี พร้อมด้วยมูลนิธิส่งเสริมและพัฒนาคนพิการ อำเภอปากเกร็ด
จังหวัดนนทบุรี ในการปรับปรุงอาคารสถานที่พร้อมทั้งห้องอบรมคอมพิวเตอร์ของมูลนิธิฯ
ให้มีความสะดวก ปลอดภัย พร้อมทั้งจัดหาอุปกรณ์และโปรแกรมคอมพิวเตอร์กราฟฟิกให้แก่มูลนิธิฯ
เพื่อใช้ในการจัดอบรมคอมพิวเตอร์ให้แก่ผู้พิการทางการเคลื่อนไหวจากทั่วประเทศด้วยหลักสูตรระยะยาว
6 เดือน สำหรับคอมพิวเตอร์สำนักงาน และคอมพิวเตอร์กราฟิก รุ่นละ 40 คน
ซึ่งถือเป็นการพัฒนาศักยภาพของผู้พิการให้มีทักษะจนสามารถนำความรู้ไปประกอบอาชีพได้ทั้งในสำนักงานและการประกอบอาชีพอิสระ
พร้อมกันนี้ ธนาคารยังได้มอบทุนการศึกษาเพื่อการเรียนรู้เพิ่มเติมให้แก่อาจารย์ผู้สอน
ซึ่งล้วนแล้วแต่เป็นผู้พิการทางการเคลื่อนไหวเช่นกันจำนวน 6 ท่าน
เพื่อให้กลับมาพัฒนาหลักสูตรการสอนของมูลนิธิฯ ให้มีประสิทธิภาพอย่างยั่งยืนอีกด้วย

การให้ความช่วยเหลือผู้ประสบอุทกภัย

ไม่เพียงแต่โครงการเพื่อชุมชนในระยะยาวเท่านั้น ธนาคาร และ มูลนิธิซีไอเอ็มบี
ยังได้ให้ความช่วยเหลือเพื่อบรรเทาความเดือดร้อนของผู้ประสบอุทกภัยในเหตุการณ์ครั้งประวัติศาสตร์เมื่อปลายปี
2553 โดยได้กระจายให้ความช่วยเหลือไปยังพื้นที่เดือดร้อนทั่วประเทศ ทั้งในระยะสั้น
และระยะยาว เช่น

- มอบเงินทุนช่วยเหลือโรงพยาบาลมหาราช จังหวัดนครราชสีมา

- มอบเรือไฟเบอร์ น้ำดื่ม ผ้าห่ม และถุงยังชีพ แก่หลายชุมชนใน อ. บางบาล และ ต. บ้านรุน
จังหวัดพระนครศรีอยุธยา

  - บริจาคเงินให้แก่ศูนย์รับบริจาคสิ่งของผู้ประสบภัยน้ำท่วม ณ มหาวิทยาลัยสงขลานครินทร์

- จัดรถบริการตรวจสุขภาพ เพื่อฟื้นฟูประชาชนผู้ประสบภัย โดยร่วมกับโรงพยาบาลกรุงเทพ
หาดใหญ่ ในการให้บริการตรวจ/รักษาโรคหลังน้ำท่วมอย่างครบครัน อาทิ โรคฉี่หนู ตาแดง
ท้องร่วง ฯลฯ ด้วยทีมแพทย์และพยาบาลกว่า 15 ท่าน เข้าถึงในพื้นที่ที่ได้รับผลกระทบสูง อาทิ อ.
สทิงพระ อ. สิงหนคร อ. นาหม่อม ฯลฯ

- ร่วมบริจาคเงินและสิ่งของผ่านสื่อมวลชนทางสถานีโทรทัศน์ช่อง 3 และ ช่อง 9